幻術雜戲

幻術之人。世稱能見難思。其戱凡數十種。其一手執五六銅環。環正圓無罅。縫貫于指。旋轉良久。却交貫爲連環。旋卽分之爲各環。或一人持一環。相對投擲。則輒相合。其一石彈子。如鷄子大。兩人各持黑白一彈。納于口吐下。而更或自手中出之。或自腦後吐之。或吐白于呑黑者之口。或吐黑于呑白者之口。其呑吐之狀。可謂神出而鬼沒矣。其一鐵劍長數尺許。納其刃于口。冉冉刺喉。幾沒其刃。頭輒伏于地。闔眼作悶絶狀。已而張口。而拔其刃。涎津漬濕。斑斑有血痕。其一橫竹吸咽。沒頭呑下。或二或三。一時並呑。又破竹爲兩條。其長數丈。納諸鼻孔。而用力揷入之。瞬目張口。爲呑下之狀。而又若忍痛者然。久之盡入。而少見其末。已而引而出之。竟其長而皆濕涎津。旣出唾于地。則或有血涎。其一覆一空袱於地。轉身回旋。念念作口中語。久之去其帕。則有二大畫圓楪。而一盛大棗。一盛花菜雜種。又覆袱如前。有一大盛水盆。從其中出。泱泱波瀾。少不傾覆。而萍草花葉。泛在其中。金魚出游。其一扯破白粉紙。切作百十片。納口作哽噎狀。已而探出其一端紙條。條相連無一片粘連之痕。因兩手交引之。如蠶絲之出。不知爲幾十丈。有二禽雛從紙中飛出。觀者皆驚叫。其一引一絲繩。拔刀絶之。爲三四端。旋爲呪語摩挲。繩復一串相連。仍無重續之痕。其一立一柱木於庭。負其手而令人從後縛之。欲堅牢不解。使之覆袱於手縛處。而瞬目間。負手移步。則手之所縛。雖不自解。而所立柱木。便在縛手之外矣。其一豎竿撓楪。或傾盛酒之壺。酌而盡之。復傾而復飮。空壺之酒。津津不已。